**Tehniskie noteikumi Nr.AP23TP1246**

Izdoti saskaņā ar likuma “Par ietekmes uz vidi novērtējumu” 13. panta otro un ceturto daļu,

Ministru kabineta 27.01.2015. noteikumu Nr.30 “Kārtība, kādā Valsts vides dienests izdod tehniskos noteikumus paredzētajai darbībai” 13.punktu un pielikuma 8.14.punkts

**Tehniskie noteikumi derīgi piecus gadus**

|  |  |
| --- | --- |
| Persona, kura gatavojas veikt darbību (iesniedzējs): | **Balvu novada pašvaldība, reģistrācijas Nr.90009115622, juridiskā adrese: Bērzpils iela 1A, Balvi, Balvu nov., LV-4501, tālr.64522453, e-pasts: dome@balvi.lv** |
| Paredzētās darbības nosaukums: | **Niedru, ūdenszāļu pļaušana Pērkonu ezerā**  Paredzētās darbības ietvaros plānota niedru, ūdenszāļu pļaušana ezerā ~18.86 ha platībā. Pēc pļaušanas niedres paredzēts utilizēt (transportēt) uz kompostēšanas laukumu. |
| Paredzētās darbības norises vieta: | **Nekustamais īpašums “Pērkonu ezers” (kadastra Nr.38580080226), Kubulu pagasts, Balvu novads** |
| Pamatojums: | Valsts vides dienestā (turpmāk – Dienests) 27.07.2023. iesniegtais iesniegums tehnisko noteikumu saņemšanai. |

**Vides aizsardzības prasības:**

Dienests papildus normatīvajos aktos noteiktajām prasībām, izvirza sekojošas vides aizsardzības prasības:

1. Paredzēto darbību atļauts veikt šo tehnisko noteikumu pielikumā pievienotajā shēmā norādītajās vietās, neveicot ezera gultnes padziļināšanu.
2. Paredzēto darbību atļauts veikt vairākus gadus pēc kārtas tehnisko noteikumu spēkā esamības laikā, ievērojot 4.8., 5.1.1.punktā norādītos termiņa ierobežojumus.
3. Paredzētās darbības ietvaros nav pieļaujama zemes vienībā ar kadastra apzīmējumu 38010020126 reģistrētā dabas pieminekļa – aizsargājama koka – āra bērza Betula pendula, un potenciālo dižkoku (gobu, ozola) bojāšana vai darbības, kas var negatīvi ietekmēt koku augšanu un dabisko attīstību, estētisko vērtību, t.sk. nav atļauta ūdensaugu pagaidu uzglabāšanas vietu ierīkošana.
4. Ievērojot iesniegumam pievienotos sugu un biotopu jomā sertificēto ekspertu atzinumus par paredzētās darbības iespējamo ietekmi uz īpaši aizsargājamām dabas teritorijām, īpaši aizsargājamām sugām un īpaši aizsargājamiem biotopiem Balvu novada ūdensobjektos: Viļakas ezerā, Balvu ezerā, Pērkonu ezerā, Vectilžas ezerā, Sprogu ezerā, Rugāju ūdenskrātuvē, un Dabas aizsardzības pārvaldes sniegto atzinumu, ezera (atbilst īpaši aizsargājamam biotopam 3150 Eitrofi ezeri ar iegrimušo ūdensaugu un peldaugu augāju) un citu dabas vērtību aizsardzībai ievērot sekojošus paredzētās darbības veikšanas nosacījumus:
   1. pirms paredzētās darbības uzsākšanas, saņemt ornitologa atzinumu par paredzētās darbības iespējamo ietekmi uz ezerā konstatētu īpaši aizsargājamas putnu sugas – lielais ķīris Larus ridibundus – dzīvotni un nosacījumiem darbības veikšanai;
   2. pirms ūdensaugu izpļaušanas darbu sākšanas, veikt ūdens augu zaļās masas pagaidu uzglabāšanas vietu iekārtošanu, ezera krastā izpļaujot atklātus laukumus, kas kalpos par izpļauto ūdensaugu pagaidu uzglabāšanas vietām, kurās izņemto ūdensaugu zaļo masu atļauts uzglabāt, līdz tās apjomi ir samazinājušies (atūdeņojušies);
   3. ūdensaugu pagaidu novietnes neierīkot un piekļuves vietas ezeram neparedzēt vietās, kur ezera krastos sastopami Eiropas Savienības aizsargājamie biotopi. Aizsargājamo biotopu atrašanās vietu novietojumu ezera krastos skatīt Dabas aizsardzības pārvaldes Dabas datu pārvaldības sistēmā “OZOLS”;
   4. pagaidu uzglabāšanas vietas paredzēt vietās, kur tām ir iespējams piekļūt ar tehniku, neparedzot jaunu ceļu veidošanu;
   5. ūdensaugu pagaidu uzglabāšanas laukumiem jāatrodas ārpus ezera viļņošanās zonas, lai nodrošinātu, ka izņemtie ūdensaugi spēcīgāku viļņu ietekmē nenonāk atpakaļ ezerā;
   6. ūdensaugu pagaidu uzglabāšanas vietas izvietot tuvu ezera krastiem, lai nodrošinātu, ka kopā ar ūdensaugiem izņemtie dzīvie organismi varētu nokļūt atpakaļ ezerā;
   7. ūdensaugus pļaut zem ūdens virsmas un iespējami tuvu ezera gultnei, lai maksimāli nodrošinātu darbu efektivitāti;
   8. ūdensaugus pļaut no 1. jūlija līdz 30. septembrim, rekomendējams jūlijā, lai nodrošinātu maksimālu uzkrāto barības vielu iznesi no ezera;
   9. nodrošināt tulītēju izpļauto ūdensaugu savākšanu un izcelšanu no ezera un novietošanu pagaidu uzglabāšanas vietās;
   10. veicot ūdensaugu pļaušanu, ņemt vērā valdošo vēju virzienu un to, lai viļņi var sasniegt atsegto krastu un veicināt ūdens apmaisīšanos un attīrīšanos, lai nodrošinātu darbu efektivitāti;
   11. ūdensaugus no pagaidu uzglabāšanas vietām izvest uz kompostēšanas vietu līdz rudens lietavu sākumam.
5. Lai samazinātu paredzētās darbības ietekmi uz ezeru un zivju resursiem tajā, pamatojoties uz Pārtikas drošības, dzīvnieku veselības un vides zinātniskā institūta “BIOR” 04.10.2022. atzinumu “Sertificēta sugu un biotopu eksperta atzinums par niedru un ūdenszāļu tīrīšanas darbu ietekmi uz zivju resursiem Pērkonu ezerā”, ievērot sekojošus paredzētās darbības veikšanas nosacījumus:
   1. samazināt zivju bojāejas risku un darbu ietekmi uz zivju dabisko atražošanos:
      1. ūdensaugu tīrīšanas darbus neveikt galvenajā zivju nārsta un ikru attīstības laikā (no 1.aprīļa līdz 20.jūnijam);
      2. veikt no ezera izņemamā substrāta caurskatīšanu un atlaist ezerā tajā konstatētas zivis;
   2. samazināt dzīvotņu pārveidošanu:
      1. izņemto substrātu izvākt no ezera un atbilstoši plānotajam, izvest utilizācijai;
      2. iespēju robežās izvairīties no tehnikas pārvietošanas pa ezera gultni;
   3. samazināt ietekmi uz ūdens kvalitāti:
      1. samazināt uzduļķojuma veidošanos un izplatīšanos;
      2. veikt pasākumus, lai maksimāli samazinātu cita veida (naftas produkti no tehnikas u.c.) ūdens piesārņošanas risku.
6. Darbu laikā radītos, t.sk. no ezera izceltos, atkritumus izvākt krastā un nodot atkritumu apsaimniekošanas uzņēmumam, kuram ir spēkā esoša Valsts vides dienesta izsniegta atkritumu apsaimniekošanas atļauja un kurš veic visu radušos atkritumu uzskaiti atkritumu pārvadājumu uzskaites valsts informācijas sistēmā saskaņā ar Ministru kabineta 18.02.2021. noteikumos Nr.113 “Atkritumu un to pārvadājumu uzskaites kārtība” noteikto kārtību. Darbu laikā ir aizliegta dažādu atkritumu, tai skaitā bīstamo un sadzīves atkritumu, sajaukšana, nav pieļaujama atkritumu uzglabāšana un nokļūšana ezerā.
7. Paredzēt darbības varbūtēju avāriju gadījumā un naftas produktu absorbējošu materiālu izmantošanu. Nepieļaut naftas produktu un cita veida piesārņojuma nokļūšanu ezerā no darbos iesaistītās tehnikas. Tehnikai jābūt aprīkotai ar absorbenta materiāliem, kas nodrošinātu savlaicīgu naftas produktu savākšanu un novērstu piesārņojuma nonākšanu pazemes ūdeņos, ezerā, nepieciešamības gadījumā paredzēt absorbentu materiāla (bonu) ievietošanu ezerā.
8. Pēc tīrīšanas darbu veikšanas nodrošināt, darbu laikā skatās teritorijas sakārtošanu.
9. Ja niedru, ūdenszāļu pļaušana tiek veikta laika periodā no 1.aprīļa līdz 20.jūnijam (netiek ievērots 5.1.1.punktā noteiktais termiņa ierobežojums) vai darbu veikšanas laikā novērojama būtiska ezera un saistīto ūdensobjektu piesārņošana, vai zivju bojāeja, veikt zivju resursiem nodarīto zaudējumu novērtēšanu un zaudējumu aprēķināšanu, atbilstoši Ministru kabineta 08.05.2001. noteikumu Nr.188 “Saimnieciskās darbības rezultātā zivju resursiem nodarītā zaudējuma noteikšanas un kompensācijas kārtība” prasībām, zivsaimnieciskās ekspertīzes veicējam sniedzot detālu informāciju par veiktajiem darbiem (t.sk. konkrētiem darbu veikšanas laikiem, konstatētu zivju bojāeju un ūdensobjektu piesārņojumu), zivsaimnieciskās ekspertīzes atzinumu iesniedzot Dienestā lēmuma pieņemšanai par zivju resursiem nodarītā zaudējuma apmēru un kompensācijas veidu.

**Izvērtētā dokumentācija:**

1. 27.07.2023. Dienestā iesniegtais iesniegums tehnisko noteikumu saņemšanai ar pielikumiem, t.sk.: Irēnas Skrindas (sertifikāta Nr.184, sertificēta par biotopu grupām: tekoši saldūdeņi, stāvoši saldūdeņi) 24.07.2023. atzinums par plānotās darbības iespējamo ietekmi uz apkārtējiem ūdensobjektiem. Atzinums sniegts par Balvu ezeru, Pērkonu ezeru, Sprūgu ezeru, Viļakas ezeru, Vectilžas ezeru un Rugāju ūdenskrātuvi; Madaras Mednes-Peiperes (sertifikāta Nr.159, sertificēta par biotopu grupām: tekoši saldūdeņi, stāvoši saldūdeņi) 06.01.2023. atzinums par plānotās darbības iespējamo ietekmi uz īpaši aizsargājamām dabas teritorijām, īpaši aizsargājamām sugām un īpaši aizsargājamiem biotopiem Balvu novada ūdensobjektos: Viļakas ezerā, Balvu ezerā, Pērkonu ezerā, Vectilžas ezerā, Sprogu ezerā, Rugāju ūdenskrātuvē; Pārtikas drošības, dzīvnieku veselības un vides zinātniskā institūta “BIOR” 04.10.2022. Sertificēta sugu un biotopu eksperta atzinums par niedru un ūdenszāļu tīrīšanas darbu ietekmi uz zivju resursiem Pērkonu ezerā (eksperts Edmunds Bērziņš, sertifikāta Nr.192, sertificēts par sugu grupu: zivis).
2. Dabas aizsardzības pārvaldes Latgales reģionālā administrācijas 16.08.2023. atzinums Nr.3.27/5042/2023-N.
3. Dabas aizsardzības pārvaldes dabas datu pārvaldības sistēma “OZOLS” (turpmāk – DDPS “Ozols”): <https://ozols.gov.lv/ozols/> un <https://ozols.gov.lv/pub> (skatīta 23.08.2023.).
4. Balvu novada teritorijas plānojums: <https://geolatvija.lv/geo/tapis#document_198> .
5. Valsts zemes dienesta Kadastra informācijas sistēma: <https://www.kadastrs.lv/> (skatīta 23.08.2023.).
6. VSIA “Zemkopības ministrijas nekustamie īpašumi” Meliorācijas kadastra informācijas sistēma: <https://www.melioracija.lv> (skatīta 23.07.2023.).
7. Google Earth Pro karšu pārlūks un Latvijas Ģeotelpiskās informācijas aģentūras karšu pārlūks (skatīti 23.08.2023.).

**Piemērotās tiesību normas:**

1. Administratīvā procesa likuma 55.panta 1.punkts, 63.panta pirmā daļa, 64.panta pirmā daļa, 65.-67.panta pirmā daļa, 79.panta pirmā daļa.
2. Vides aizsardzības likuma 3.panta pirmās daļas 2., 3. un 4.punkts.
3. Ūdens apsaimniekošanas likuma 7.panta 1., 2., 4., 10., 11.punkts.
4. Likuma “Par piesārņojumu” 5.panta 1., 5. un 7.punkts.
5. Likuma “Par ietekmes uz vidi novērtējumu” 13.panta otrā un ceturtā daļa.
6. Atkritumu apsaimniekošanas likuma 1.panta 4.punkts, 4.panta otrā daļa, 15.panta pirmā un otrā daļa, 17.panta pirmā un otrā daļa, 20.panta pirmā daļa.
7. Aizsargjoslu likuma 7., 35., 37.pants.
8. Likuma “Par īpaši aizsargājamām dabas teritorijām” 6., 16.pants.
9. Ministru kabineta 16.03.2010. noteikumu Nr.264 “Īpaši aizsargājamo dabas teritoriju vispārējie aizsardzības un izmantošanas noteikumi” 38.punkta 38.2.apakšpunkts, 40.punkts.
10. Sugu un biotopu aizsardzības likuma 9., 11.pants.
11. Ministru kabineta 20.06.2017. noteikumu Nr.3950 “[Noteikumi par īpaši aizsargājamo biotopu veidu sarakstu” pielikuma 4.punkta 4.15.](https://likumi.lv/ta/id/12821-noteikumi-par-ipasi-aizsargajamo-sugu-un-ierobezoti-izmantojamo-ipasi-aizsargajamo-sugu-sarakstu)apakšpunkts.
12. Ministru kabineta 11.11.2000. noteikumu Nr.396 “Noteikumi par īpaši aizsargājamo sugu un ierobežoti izmantojamo īpaši aizsargājamo sugu sarakstu” 1.pielikuma 2.punkta 2.49.apakšpunkts.
13. Ministru kabineta 27.01.2015. noteikumu Nr.30 “Kārtība, kādā Valsts vides dienests izdod tehniskos noteikumus paredzētajai darbībai” 2., 13., 16.-18., 21.-28.punkts un pielikuma 8.punkta 8.14.apakšpunkts.
14. Ministru kabineta 13.06.2006. noteikumu Nr.475 “Virszemes ūdensobjektu un ostu akvatoriju tīrīšanas un padziļināšanas kārtība” 3.punkta 3.3.apakšpunkts, 4., 23.-30.punkts.
15. Ministru kabineta 08.05.2001. noteikumu Nr.188 “Saimnieciskās darbības rezultātā zivju resursiem nodarītā zaudējuma noteikšanas un kompensācijas kārtība” 2.punkts u.c.

**Administratīvā procesa dalībnieku viedoklis:**

Iesniedzējas viedoklis izteikts paredzētās darbības iesniegumā Dienestam. Iesniegumam pievienoti sugu un biotopu jomā sertificētu ekspertu atzinumi par paredzētās darbības ietekmi uz ezeru un nepieciešamajiem ietekmju mazinošajiem pasākumiem, kas ietverti šo tehnisko noteikumu vides aizsardzības prasībās. Atbilstoši ekspertu atzinumiem, ievērojot tajos norādītos ietekmju mazinošus pasākumus, netiks radīta būtiska ietekme uz ezeru, teritorijā esošām dabas vērtībām.

Administratīvā procesa ietvaros Dienests noskaidroja Dabas aizsardzības pārvaldes viedokli par paredzētās darbības ietekmi uz Pērkonu ezeru, kas atbilst īpaši aizsargājam biotopam 3150 Eitrofi ezeri ar iegrimušo ūdensaugu un peldaugu augāju, kā arī citiem ūdensobjektiem, kuru tīrīšanu iecerējusi Iesniedzēja.

Dabas aizsardzības pārvaldes Latgales reģionālā administrācija (turpmāk – Pārvalde) 16.08.2023. atzinumā Nr.3.27/5042/2023-N norādījusi, ka, izvērtējot iesniegto dokumentāciju un Pārvaldes rīcībā esošo informāciju, konstatēti šādi fakti:

1. saskaņā ar DDPS “OZOLS” (Pārvaldes uzturētais valsts reģistrs) esošo informāciju, Balvu ezers, Pērkonu ezers, Sprūgu ezers, Viļakas ezers un Vectilžas ezers atbilst īpaši aizsargājamo saldūdeņu biotopu statusam – 3150 Eitrofi ezeri ar iegrimušo ūdensaugu un peldaugu augāju (Ministru kabineta 20.06.2017. noteikumi Nr.350 “Noteikumi par īpaši aizsargājamo biotopu veidu sarakstu”). Minētais biotops ir jutīgs pret iespējamā piesārņojuma (notekūdeņi, atkritumi u. c.) klātbūtni, kas var paātrināt eitrofikācijas procesa attīstību;
2. saskaņā ar Ziņojuma Eiropas Komisijai par biotopu (dzīvotņu) un sugu aizsardzības stāvokli Latvijā novērtējumu par 2013.–2018. gada periodu biotopa 3150 Eitrofi ezeri ar iegrimušo ūdensaugu un peldaugu augāju kopējais aizsardzības stāvoklis novērtēts kā nelabvēlīgs–nepietiekams (U1) ar stabilu attīstības tendenci;
3. Literatūras avotos (Urtāns A.V. (red.) 2017. Aizsargājamo biotope saglabāšanas vadlīnijas Latvijā.II Upes un ezeri. Dabas aizsardzības pārvalde, Sigulda.) norādīts, ka aizaugumu ar ūdenaugiem samazināt nepieciešams tiem ezeriem, kuros izveidojušās vienlaidus virsūdens vai peldlapu augu audzes un ar šiem ūdensaugiem ir aizņemti vairāk par 30% no ezera spogulvirsmas. Aizaugumu ar ūdensaugiem nepieciešams samazināt, lai veicinātu atklātu piekrastes daļu saglabāšanu vai atjaunošanu, aizaugušajās ezera daļās veicinātu izrobotu ūdenaugāja zonu un no krasta atdalītu augāja saliņu veidošanos, uzlabotu rekreācijas iespējas, samazinātu ezerā esošo barības vielu daudzumu, izpļaujot un izvācot ūdensaugu zaļo masu;
4. Pārvalde iepazinās ar iesniegumam pievienotajiem ekspertu atzinumiem un piekrīt atzinumos norādītajiem ezeru tīrīšanas nosacījumiem. Izvērtējot paredzēto darbību, secināms, ka ūdensaugu izpļaušanas rezultātā nav prognozējama negatīvas ietekmes rašanās uz Balvu ezera, Pērkonu ezera, Sprūgu ezera, Viļakas ezera un Vectilžas ezera teritorijā esošajām dabas vērtībām, kā arī nav prognozējamas hidroloģiskā režīma izmaiņas. Ūdensaugu aizauguma samazināšana veicinās atklātās ūdens virsmas laukuma palielināšanu, pastiprinās viļņošanās efektu, lai veidotu atklātas piekrastes zonas;
5. Pēc Latvijas vides, ģeoloģijas un meteoroloģijas centra datiem Balvu, Viļakas un Pērkonu ezeram ir pazemināta ekoloģiskā kvalitāte (vidēja) un ir paaugstinātas biogēnu koncentrācijas, līdz ar to fragmentāra ūdensaugu pļaušana ir atbalstāma. Daļai no iesniegumā norādītajiem ezeriem ūdensaugu pļaušana ir norādīta kā aktivitāte Daugavas upju baseina apgabala apsaimniekošanas plānā.

Ņemot vērā iepriekš norādīto un pamatojoties uz Ministru kabineta 27.01.2015. noteikumu Nr.30 “Kārtība, kādā Valsts vides dienests izdod tehniskos noteikumus paredzētajai darbībai” 18.punktu, Pārvalde sniegusi atzinumu, ka paredzētā darbība – ūdensaugu pļaušana Balvu novada Balvu, Pērkonu, Sprūgu, Viļakas un Vectilžas ezerā kā īpaši aizsargājamos saldūdens biotopos ir pieļaujama un tai nebūs negatīva ietekme uz dabas vērtībām, ievērojot ekspertu atzinumos norādītos nosacījumus un papildu nosacījumu, ka, veicot ūdensaugu pļaušanu, jāņem vērā valdošo vēju virziens un tas, lai viļņi var sasniegt atsegto krastu un veicināt ūdens apmaisīšanos un attīrīšanos.

Pārvalde atzinumā arī informējusi, ka tā neiebilst ūdensaugu pļaušanai arī Iesniedzējas iesniegumā norādītajās Balvu novada ūdenstilpēs, kas nav īpaši aizsargājamie saldūdeņu biotopi – Naudaskalna dīķī (Balvu pagasts), Rugāju ūdenskrātuvē (Rugāju pagasts), Ančipovas ezerā (Šķilbēnu pagasts), Beņislavas dīķī (Lazdukalna pagasts), Bērzpils dīķī (Bērzpils pagasts).

Pārvaldes atzinumā sniegtā informācija ir ņemta vērā sagatavojot šo tehnisko noteikumu vides aizsardzības prasības.

Citi administratīvā procesa dalībnieku viedokļi lietas ietvaros nav saņemti.

**Tehnisko noteikumu Nr.AP23TP1246 pielikums ir šo tehnisko noteikumu neatņemama sastāvdaļa.**

Tehniskajos noteikumos noteiktās vides aizsardzības prasības var grozīt saskaņā ar Ministru kabineta 27.01.2015. noteikumu Nr.30 “Kārtība, kādā Valsts vides dienests izdod tehniskos noteikumus paredzētai darbībai” 25., 26. un 27.punktu.

Šos tehniskos noteikumus var apstrīdēt mēneša laikā no tā spēkā stāšanās dienas Vides pārraudzības valsts birojā (Rūpniecības ielā 23, Rīgā). Iesniegumu par apstrīdēšanu iesniegt Valsts vides dienestā, Rūpniecības ielā 23, Rīgā, LV-1045, e-pasts: [ap@vvd.gov.lv](mailto:ap@vvd.gov.lv) .

Atļauju pārvaldes,

Būvniecības un attīstības departamenta,

Būvniecības ieceru daļas vadītāja A.Kārkliņa

Rīga, 2023.gada 24.augusts

Šis dokuments ir elektroniski parakstīts ar drošu elektronisko parakstu un satur laika zīmogu

Rita Vilkauša 68206924

[rita.vilkausa@vvd.gov.lv](mailto:rita.vilkausa@vvd.gov.lv)


Pielikums

Valsts vides dienesta

2023.gada 24.augusta

tehniskajiem noteikumiem

**Nr.AP23TP1246**



Niedru, ūdensaugu pļaušanas vietas ezerā (attēla avots: iesniegums)